**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Ιουλίου 2023, ημέρα Τετάρτη και ώρα 10.15΄, συνεδρίασε, στην Αίθουσα  της Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Βασιλείου Οικονόμου, με θέμα ημερήσιας διάταξης τη συνέχεια της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Υγείας, κ. Μιχαήλ Χρυσοχοΐδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Αρχίζει η τέταρτη συνεδρίαση της Επιτροπής μας με θέμα ημερήσιας διάταξης τη συνέχεια της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις».

 Είμαστε στη β΄ ανάγνωση, που σημαίνει ότι τα έχουμε πει όλα. Είμαστε σοφοί πλέον περί του νομοσχεδίου, κάνουμε μία σύνοψη και ανασκόπηση εν συντομία και ολοκληρώνουμε και αύριο στην Ολομέλεια το ψηφίζουμε. Οπότε, οχτώ λεπτά για κάθε ομιλητή, με μια σχετική ανοχή.

Τον λόγο έχει η κυρία Αικατερίνη Παπακώστα – Παλιούρα, Εισηγήτρια της Πλειοψηφίας.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, πριν αρχίσω την τοποθέτησή μου, θα ήθελα να εκφράσω τη βαθιά μου θλίψη για την τραγική απώλεια των δύο πιλότων μας, Χρήστο Μουλά και Περικλή Στεφανίδη, στην Εύβοια. Δύο νέα παιδιά έδωσαν τη ζωή τους σώζοντας ζωές, αποδεικνύοντας πόσο ριψοκίνδυνες είναι οι καθημερινές αποστολές τους στην κατάσβεση πυρκαγιών, αλλά και πόσο μεγάλη είναι η αυταπάρνηση των μαχητών της πρώτης γραμμής. Η πολιτεία στέκεται με σεβασμό στο πλευρό των οικογενειών των δύο ηρώων και προσωπικά θα ήθελα να εκφράσω τα θερμά μου συλλυπητήρια στις οικογένειες τους.

Επί του νομοσχεδίου. Ακούσαμε τη Δευτέρα τους φορείς και αμέσως μετά στην κατ’ άρθρο ανάλυση του σχεδίου νόμου τους Εισηγητές, τους Ειδικούς Αγορητές και τους συναδέλφους βουλευτές των άλλων κομμάτων, να αναπτύσσουν τα επιχειρήματά τους και τις απόψεις τους για διάφορα ζητήματα που τίθενται στις διατάξεις του υπό συζήτηση σχεδίου νόμου. Και είναι απορίας άξιο, πως για μία ακόμη φορά δυστυχώς χάνεται το νόημα και η πραγματική στόχευση του νομοσχεδίου στην προσπάθεια να αναζητηθούν προβλήματα εκεί που δεν υπάρχουν.

Και όχι μόνο αυτό, αλλά να αναπτύσσεται μια επιθετική ρητορική που δεν βοηθάει πουθενά, ειδικά σε κάτι τέτοιες στιγμές που απαιτούνται άμεσες και στοχευμένες λύσεις. Έχει, δηλαδή, ξεπεραστεί το εθνικό συμφέρον και το μόνο για το οποίο υπάρχει ενδιαφέρον είναι η υποβολή σε μια διαρκή βάσανο, να «ξετρυπωθούν δράκοι» προς τέρψιν των κομματικών ακροατηρίων.

Δεν είναι έτσι όμως. Πολιτική χωρίς αντιπρόταση δεν είναι πολιτική. Καλή είναι η κριτική, καλός είναι και ο έλεγχος, αλλά καλύτερη και σαφώς πιο αποδοτική, είναι η καλόπιστη κριτική με αντίταξη επιχειρημάτων και λογικών στοιχείων.

Καταλαβαίνω απόλυτα πως θέματα τα οποία απασχολούσαν από το 2020, που ξεκίνησε η πανδημία, συνεχίζουν να απασχολούν και σήμερα. Αλλά οι καιροί άλλαξαν. Συντελέστηκαν αλλαγές παντού, άλλαξαν και οι προτεραιότητές μας. Άλλαξε ο τρόπος που σκεφτόμαστε. Και τι σκεφτόμαστε; Σκεφτόμαστε για την υγεία, σκεφτόμαστε για το υπέρτατο αγαθό της προστασίας της ανθρώπινης ζωής.

Είμαι σίγουρη και βέβαιη ότι πολλοί από εμάς που βρισκόμαστε σήμερα εδώ, νοσήσαμε από τον covid ή ακόμη δικοί μας άνθρωποι, συγγενείς, φίλοι και γνωστοί, αυτό το διάστημα των τριών ετών, άλλοι νοσηλεύτηκαν λόγω του ιού ή κάποιοι δυστυχώς έχασαν και την ζωή τους εξαιτίας του. Ο καθένας μας, με τον έναν ή τον άλλον τρόπο, αφέθηκε στα χέρια των επιστημόνων, έδωσε βάση στις οδηγίες και στις συστάσεις τους.

Πολλοί αμφισβήτησαν την επιστημοσύνη ευθέως και ανοιχτά - είναι και η κυρία Λινού σήμερα εδώ, που βρέθηκε στις επάλξεις του αγώνα για την αντιμετώπιση της πανδημίας και μπορεί αυτό να το επιβεβαιώσει. Η υγεία και η ζωή σίγουρα δεν βλέπει κόμματα και χρώματα. Είναι όλοι ίσοι απέναντι στον αγώνα και ζωή.

Τώρα, που επιτέλους ξεπερνάμε τον άμεσο κίνδυνο, όπως τον γνωρίσαμε πολύ έντονα, πρέπει να θέσουμε τα νέα θεμέλια στο υγειονομικό μας σύστημα, να αναδιοργανώσουμε το ΕΣΥ, να δώσουμε όλες μας τις δυνάμεις για την ανάταξη του Συστήματος Υγείας. Αυτό το θέλουμε όλοι, είτε προερχόμαστε από τη Νέα Δημοκρατία, είτε από το ΣΥΡΙΖΑ, είτε από το ΠΑΣΟΚ – ΚΙΝΑΛ και τα υπόλοιπα κόμματα. Επιδιώκουμε ένα Σύστημα Υγείας που να ανταποκρίνεται πλήρως και αποτελεσματικά στις ανάγκες των πολιτών. Δεν ξεχνάμε και δεν κρύβουμε κάτω από το χαλί, ότι υπάρχουν ακόμα πολλά προβλήματα, πολλές ελλείψεις, όπως υποστελεχωμένα νοσοκομεία, ελλιπές προσωπικό, ορισμένες φορές ανεπαρκές. Ναι, κι εμείς είμαστε οι πρώτοι που το αναγνωρίζουμε κάνοντας την αυτοκριτική μας. Θα ήταν επικίνδυνο να δεχτούμε ότι δεν υπήρχαν και δεν συνεχίζουν να υπάρχουν προβλήματα. Τώρα, όμως, με την εμπειρία των ετών, αλλά και την συσσωρευμένη γνώση του παρελθόντος πρέπει να δουλέψουμε σκληρά για να κάνουμε ένα υγειονομικό σύστημα πρότυπο που δεν θα μπορεί να αμφισβητηθεί και να κατακριθεί, αλλά μόνο να επαινείται.

Ακούσαμε φορείς και συναδέλφους να μιλάνε για αποσπασματικές, πρόχειρες λύσεις προσωρινού χαρακτήρα. Σε αυτό μπορούμε να συμφωνήσουμε, ότι δεν είναι κάτι νόμιμο. Δυστυχώς, τα προβλήματα της υγείας που παρουσιάζονται δεν αφορούν μόνο τον covid, αλλά και παρεπόμενα αυτής. Καθημερινά τα νοσοκομεία μας, τα Κέντρα Υγείας, σηκώνουν μεγάλο βάρος υγειονομικής διαχείρισης και πολλαπλών περιστατικών. Αυτά, συνδυαστικά δημιουργούν μια επιτακτική ανάγκη άμεσων λύσεων. Προφανώς, θα θέλαμε και εμείς, τώρα, μια και έξω, μόνιμες λύσεις και αυτό επιδιώκουμε και θα το πράξουμε. Υπάρχει, ήδη, εκπεφρασμένη πρόθεση να γίνουν διαγωνισμοί και να προσλάβουμε προσωπικό που θα μπορούσε να συνεισφέρει στην προσπάθεια αυτή. Δεν τίθεται τέτοιο ζήτημα και προφανώς, δεν αμφισβητείται. Είναι όμως παράλογο να μιλάμε για οριστικές λύσεις, όταν τη δεδομένη στιγμή δεν έχει ξεκαθαρίσει ακόμα το τοπίο.

Η Πράξη Νομοθετικού Περιεχομένου για τη στελέχωση του ΕΚΑΒ ήταν αυτή που συγκέντρωσε τη μεγαλύτερη κριτική. Δεν κρύβω ότι έγινε μια παραγωγική συζήτηση που ξεπέρασε βέβαια το άμεσο και επείγον της πράξης ευρισκόμενοι να συζητάμε, αν τα εμβόλια είναι ασφαλή και αν το εμβολιαστικό πρόγραμμα ήταν αποτελεσματικό. Ως προς το πρώτο σκέλος, υπάρχουν επιστημονικές απόψεις διεθνώς κατατεθειμένες και δεν υπάρχει λόγος, τώρα, να αναφερθώ σε αυτές. Το μόνο που μπορώ να τονίσω, καθώς δεν είμαι υγειονομικός και συνεπώς δεν μπορώ να έχω επιστημονική άποψη επί του αντικειμένου, είναι ότι τα εμβόλια έσωσαν πολύ κόσμο. Δημιούργησαν ένα τείχος ανοσίας και πολλοί οφείλουν τη ζωή τους στους επιστήμονες που τους προέτρεψαν να εμβολιαστούν. Ακούστηκε από κάποιους συναδέλφους, ακούστηκαν επιχειρήματα αντίθετου χαρακτήρα, ότι τα εμβόλια ενέχουν κινδύνους με παράθεση μάλιστα και ποσοστών από μελέτες και τα λοιπά. Αυτά έχουν κριθεί οριστικά και δεν είναι, ούτε η κατάλληλη στιγμή, χρονική περίοδος, να υπεισέλθουμε σε λεπτομέρειες, πόσο μάλλον να τα κρίνουμε τώρα.

Ως προς την Πράξη Νομοθετικού Περιεχομένου η οποία είναι η νομοθετική διευθέτηση μίας έκτακτης περίπτωσης, εξαιρετικά επείγουσας και απρόβλεπτης ανάγκης, ήρθε ακριβώς γι’ αυτόν τον λόγο. Παρακολούθησα το σύνολο των τοποθετήσεων των συναδέλφων και όλοι τους συγκλίνουν στο γεγονός ότι, όντως, υπάρχει πρόβλημα. Είπε, η κυρία Αθανασίου, Ειδική Αγορήτρια της Ελληνικής Λύσης, ότι «τρέμουμε στην ιδέα να αρρωστήσουμε ή να τρακάρουμε στην Κάρπαθο, είτε στους Φούρνους, είτε στη Σέριφο. Στη Θάσο και στη Λήμνο το ίδιο». Δεν θα μπορούσα παρά να συμφωνήσω μαζί της. Πρέπει λοιπόν να δούμε, πώς θα αισθάνεται ασφαλής ο κάτοικος και ο επισκέπτης αυτών των πολύ όμορφων νησιών, αλλά και κάθε περιοχής στην Ελλάδα, όσο μακριά και απομακρυσμένη κι αν βρίσκεται αυτή. Πώς θα στελεχώσουμε το Σύστημα Υγείας, προκειμένου να υπάρχει παντού κάλυψη και να μην αισθάνεται αποκομμένος ο κάτοικος του κάθε μικρού και μεγάλου χωριού του κάθε νησιού.

Συνεπώς, αντιλαμβανόμαστε πόσο σημαντική είναι η άμεση επέμβαση σε επείγοντα περιστατικά, είτε από ιατρική κάλυψη, είτε μεταφορά σε νοσοκομείο. Η Πράξη Νομοθετικού Περιεχομένου για τη συγκρότηση, οργάνωση και αποστολή πληρωμάτων ασθενοφόρων στα νησιά και τις δυσπρόσιτες περιοχές, είναι πράξη ευθύνης άμεσης ανάγκης. Δεν υποστηρίξαμε ποτέ ότι με αυτή την πράξη λύνεται οριστικά και αμετάκλητα το πρόβλημα των πληρωμάτων ασθενοφόρων με το να στείλουμε 200 στρατιωτικούς και πυροσβέστες στις περιοχές αυτές για να καλύψουν προσωρινά τις ανάγκες. Αλλά, ας απαντήσουμε και στο ερώτημα που όλοι σκέφτονται, αλλά κανείς δεν θέτει.

Τι γινόταν όλα τα προηγούμενα χρόνια;

Γνωρίζετε, για παράδειγμα, ότι στη Μύκονο υπήρχε ένα ασθενοφόρο ανά βάρδια και σε κάποια χωριά της Θεσσαλίας και της Μακεδονίας, δυσπρόσιτα, το ΕΚΑΒ δυσκολευόταν να εξυπηρετήσει και ότι ακόμα και στην Αθήνα σε γενικές εφημερίες υπήρχε πολλές φορές σημαντικότατη χρονική καθυστέρηση; Τι γινόταν τότε; Κρύβαμε το πρόβλημα κάτω από το χαλί;

Εμείς, ως κυβέρνηση, ως πολιτεία, οφείλουμε να σπάσουμε τα καλούπια και να κοιτάξουμε μπροστά. Να δούμε, πώς μπορούμε, έστω και προσωρινά, να λύσουμε το ζήτημα αυτό μέχρι να το επιλύσουμε μόνιμα και οριστικά.

Μιλάτε για μόνιμες προσλήψεις, ότι υπάρχουν χιλιάδες αδιόριστοι που περιμένουν με επιτυχία ΙΕΚ ΕΚΑΒ. Πού είναι αυτοί και δεν μπορούμε να τους βρούμε; Υπενθυμίζω ότι το ΕΚΑΒ, μόνο τα τρία τελευταία χρόνια, ζήτησε 330 άτομα. Ξέρετε πόσοι έκαναν τα χαρτιά τους και προσελήφθησαν; 180 άτομα.

Άρα, μη μιλάμε χωρίς στοιχεία, δεν υπάρχει προσωπικό. Επίσης, προκηρύξαμε, όπως είπε και ο κ. Υπουργός, για δύο χρόνια θέσεις με κάλυψη για 250 άτομα, με απόλυτα διαφανείς και αξιοκρατικές διαδικασίες. Γιατί δεν έρχονται; Ναι, το ύψος των αποδοχών τους αποθαρρύνει. Όμως ξεπεράσαμε και αυτόν τον σκόπελο. Χαμηλοί μισθοί σημαίνει μηδαμινό ενδιαφέρον. Τώρα, όμως, που οι μισθοί ανεβαίνουν, αυξάνονται οι αποδοχές, δεν υπάρχει απολύτως καμία δικαιολογία. Συνεπώς, ας μην βρίσκουμε συνέχεια τέτοιου είδους προσκόμματα. Στηρίζουμε εννοείται κάθε εργαζόμενο στο μέτρο των δυνατοτήτων μας, αποφεύγοντας κάθε είδους οικονομικό εκτροχιασμό. Συνεπώς, τονίζουμε, για ακόμη μια φορά, ότι δεν λύνεται οριστικά το πρόβλημα, αλλά τουλάχιστον κάνουμε τα πάντα για να μπορέσουμε να σώσουμε ανθρώπινες ζωές. Είναι άλλο πράγμα η φθηνή Αντιπολίτευση και άλλο η συγκροτημένη άποψη.

Κάποιοι μίλησαν για ιδιωτικοποίηση της υγείας. Το ακούσαμε και αυτό. Όχι ότι ήταν βέβαια κάτι που δεν το περιμέναμε. Με ψέματα όμως και ύβρεις δεν γίνεται εποικοδομητική Αντιπολίτευση. Είναι κακό για τη χώρα, είναι κακό για τους πολίτες. Βεβαίως μπορούμε να έχουμε διαφορετικές απόψεις, η Δημοκρατία το επιτρέπει, το επιτάσσει και το προτρέπει, αλλά προπαγανδιστικού τύπου δηλώσεις σχετικά με την αναγκαιότητα μέτρων εμβολιασμού κτλ., είναι οριακά επικίνδυνες.

Κλείνοντας, κύριε Πρόεδρε, την τοποθέτησή μου, εύχομαι, ελπίζω και ευελπιστώ, να επικρατήσει η λογική, όχι μόνο γι’ αυτό το νομοσχέδιο. Εμείς είμαστε εδώ για τους πολίτες και για τον ελληνικό λαό, όπως και εσείς. Ας ανταποκριθούμε όλοι επαρκώς στο ρόλο. Όλοι μας θα κριθούμε γι’ αυτά που είπαμε, δηλώσαμε και πράξαμε, ας κριθούμε και για τα λάθη εννοείται των πράξεων μας. Αλλά τουλάχιστον εμείς πράττουμε, δεν αφορίζουμε και δεν κρυβόμαστε.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Παναγιωτόπουλος.

 **ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Καλημέρα σε όλους. Με σκυμμένο το κεφάλι βέβαια το πολιτικό δυναμικό της χώρας και της Βουλής των Ελλήνων στέκεται στη σημερινή κατάσταση ενόψει των νεκρών και των πιλότων και του νεκρού της γέφυρας και τον απανθρακωμένο και βεβαίως, των άμεσα, αλλά και έμμεσα, νεκρών ουσιαστικά από την καταστροφή αυτή η οποία επέρχεται στη χώρα και συντελείται ακόμα, δυστυχώς.

Άκουσα την ομιλία της Εισηγήτριας της Πλειοψηφίας και όντως, ήταν μια ωραία εισήγηση, η οποία όμως θα είχε αντικείμενο και περιεχόμενο και θα ήταν επίκαιρη εάν η κυβέρνηση αυτή της Ν.Δ. και του κ. Μητσοτάκη εκλέγετο μόλις χθες. Και θα ήταν αρκετά κατατοπιστική, ενημερωμένη και επίκαιρη, αλλά εκλέγεται για δεύτερη φορά και με ισχυρή πλειοψηφία και δεν μπορούμε να πούμε ότι κατεπειγόντως πρέπει να αντιμετωπίσουμε ορισμένα ζητήματα. Γιατί δεν τα αντιμετωπίσαμε πριν; Το πρόσχημα τι γινόταν πριν τη διακυβέρνηση της Ν.Δ., πρώτον, δεν αποτελεί άλλοθι για την πενταετή διακυβέρνηση της Ν.Δ. και δεύτερον, μιλάμε για εντελώς διαφορετικές δημοσιονομικές, κοινωνικές και εθνικές συνθήκες.

Άρα, μην επικαλούμεθα συνεχώς το παρελθόν, γιατί ύστερα από πέντε χρόνια, θα έπρεπε να έχουμε λύσει σοβαρά ζητήματα, ιδιαιτέρως δε εκείνα που απασχολούν την υγεία, εάν θέλουμε να έχουμε Εθνικό Σύστημα Υγείας που να υπηρετεί τον πολίτη και τον λαό. Δεν τα αντιμετωπίσαμε όμως. Μόλις σήμερα θα είδατε επίταξη ουσιαστικά των γιατρών, των ακτινολόγων, του νοσοκομείου Αγρινίου, να πάνε στο νοσοκομείο της Άρτας, από το Διοικητή της 6ης Υγειονομικής Περιφέρειας. Δεν γίνεται αυτό, δεν μπορεί να συνεχιστεί αυτό, δεν μπορεί να μεταφέρονται γιατροί, είτε του πρωτοβάθμιου είτε του δευτεροβάθμιου συστήματος, για να εξυπηρετήσουν τα νοσοκομεία. Αυτό γίνεται βέβαια και στην Πάτρα, διότι στο Κέντρο Υγείας που εγώ ήμουν, των Πατρών, εξυπηρετούσαν οι παθολόγοι και εφημέρευαν και το νοσοκομείο του Πύργου και της Κεφαλονιάς και όλων των γειτονικών περιοχών. Αυτό έγινε 1 χρόνο, 2 χρόνια, 3 χρόνια, πάμε στον 6ο χρόνο τώρα και απ’ ότι βλέπουμε συνεχίζεται. Με τέτοιες λύσεις δεν μπορεί το Σύστημα Υγείας να σταθεί, οι γιατροί έχουν εξουθενωθεί, σηκώσαμε όλο το βάρος της πανδημίας και όχι μόνο το σηκώσαμε, κύριε Πρόεδρε και κύριε Υπουργέ, αλλά νοσήσαμε κιόλας, από τους πρώτους μάλιστα και κινδυνέψαμε να πεθάνουμε κιόλας. Γιατί; Γιατί κάναμε το καθήκον μας, κάναμε εκείνο που έπρεπε, αγκαλιά με τον άρρωστό μας, διότι δεν μπορούσε να γίνει αλλιώς.

 Εγώ είμαι καρδιολόγος, δεν μπορείς να κάνεις υπέρηχο σε απόσταση από τον άρρωστο πρέπει να τον έχεις αγκαλιά. Αυτή είναι η δουλειά μας, αυτό είναι το καθήκον μας, με ψυχή το κάναμε, αλλά να έχουμε και μία αναγνώριση, να έχουμε και μία επίλυση των ζητημάτων. Όταν η πρωτοβάθμια φροντίδα βγάζει σε σύνταξη το 70% του δυναμικού της εντός της επόμενης διετίας, με συγχωρείτε, ποια κενά αναπληρώνουμε; Κανένα κενό δεν αναπληρώνουμε! Απλώς πάμε να καλύψουμε τους συνταξιούχους, με τι; Με συμβάσεις τέτοιες, όπως λέει ο Υπουργός, προκηρύξαμε θέσεις για δύο χρόνια. Για δύο χρόνια δεν πάει ο άλλος και με αυτούς τους μισθούς, δεν πάει με τέτοιες εργασίες να «κρέμονται στο κεφάλι του». Θα προτιμήσει να πάει στη Γερμανία όπου εκεί θα πάρει 5.000 και 7.000 αντί για το 1000 - 1200 εδώ. «Δώσαμε αυξήσεις», είπε η Εισηγήτρια. Αυξήσεις των 50 ευρώ τη στιγμή που ο πληθωρισμός τρέχει με αυτά τα νούμερα σήμερα και όταν ένα κιλό τυρί έφτασε 15 ευρώ, με συγχωρείτε, τι να τα κάνει τα 50 ευρώ που του δίνουμε; Είναι αύξηση αυτή για να μπορέσει να μεταβεί σε άλλο μέρος;

 Οπότε, επί της αρχής έχουμε τοποθετηθεί εμείς, κύριε Πρόεδρε, ότι καταψηφίζουμε το σχέδιο νόμου, καταψηφίζουμε την Πράξη Νομοθετικού Περιεχομένου, διότι, θεωρούμε και αντιδεοντολογικό στην αρχή και στο ξεκίνημα της νομοθετικής λειτουργίας της η κυβέρνηση να ξεκινάει με Πράξη Νομοθετικού Περιεχομένου λες και βρίσκεται προ έκτακτης καταστάσεις και δεν αντίμετρο δεν μπορεί αλλιώς να αντιμετωπίσει τα ζητήματα.

Μπορεί να τα αντιμετωπίσει. Προσέλαβε ο ίδιος Υπουργός, ο σημερινός Υπουργός Υγείας, παλιότερα, προσέλαβε με γρήγορες διαδικασίες 1200 περίπου πανεπιστημιακούς φρουρούς, έχει προκηρύξει δικαστική αστυνομία σήμερα και ένα σωρό άλλα τέτοια, και όλα περιστρέφονται γύρω από την Αστυνομία. Πώς θα προσλάβουμε αστυφύλακες, χωροφύλακες και λοιπούς φρουρούς. Με συγχωρείτε. Η υγεία είναι στην άκρη και προσπαθούμε σήμερα με την Πράξη Νομοθετικού Περιεχομένου να φέρουμε Πυροσβέστες τη στιγμή που η Ελλάδα καίγεται από άκρο σε άκρο! Καταστρέφεται το φυσικό περιβάλλον, το ζωικό περιβάλλον χάνουμε ανθρώπινες ζωές και εσείς λέτε να φέρουμε πυροσβέστες από το Στρατό και από τους ΟΤΑ - οι οποίοι «τρέμει η ψυχή τους» να βγουν πέρα - να τους μεταφέρουμε με εξάωρη εκπαίδευση να βοηθήσουν το διασωστικό έργο των διασωστών και των άλλων από τη στιγμή που εκκρεμούν οι λίστες διασωστών στο ΕΚΑΒ και σε άλλες υπηρεσίες. Δε μπορούμε σε αυτό να συναινέσουμε με τίποτα, Κύριε Πρόεδρε και κύριε Υπουργέ.

 Έχω πει σε ποια άρθρα συμφωνούμε και σε ποια διαφωνούμε από τα προχθές. Και θα σταθώ πάλι, διότι άκουσα χθες, προχθές την απάντηση του Υπουργού, για άστοχη δήλωση του Διοικητή του Νοσοκομείου Χαλκίδας. Δεν τη θεωρούμε άστοχη δήλωση. Θεωρούμε ότι διαπνέεται από μία λογική ολόκληρη ο συγκεκριμένος Διοικητής και μείναμε απλώς στην άστοχη δήλωση χωρίς να υπόκειται σε καμία ουσιαστικά συνέπεια για τη φιλοσοφία που έχει και για αυτά που λέει. Και γι’ αυτό ακριβώς θα είμαστε αρνητικοί στο άρθρο 6, το καταψηφίζουμε, λέμε «όχι» και θεωρούμε ότι οι Διοικητές των νοσοκομείων θα πρέπει τάχιστα να προκηρυχθούν, να βγουν με κριτήρια σωστά- εννοώντας ανθρώπους που να υπηρετούν το δημόσιο σύστημα υγείας και να πληρούν κριτήρια διοικητικά ούτως ώστε αυτοτελώς οι μονάδες αυτές να μπορούν να λειτουργούν. Σε αυτά που συμφωνούμε δεν θα πω άλλα θα πούμε μόνο «όχι» στο άρθρο 5 και «όχι» στο άρθρο 6.

Τώρα, τα του Υπουργείου Εσωτερικών, κύριε Πρόεδρε, αντιλαμβάνεστε ότι και να τα πω και να μην τα πω δεν υπάρχει κάποιος να τα ακούσει. Εγώ είμαι ειδικός, βεβαίως, διότι υπηρέτησα την Τοπική Αυτοδιοίκηση επί 25 συναπτά έτη και ξέρω πολύ καλά τι να πω. Τη μισή ημέρα έκανα ιατρείο και την υπόλοιπη έκανα αυτοδιοίκηση.

Με τον Υπουργό, συναντηθήκαμε κατά το παρελθόν πολλές φορές ως Υπουργός σε διάφορα Υπουργεία, διότι τα αιτήματα των Δημάρχων ήταν πολλά και άπτονταν της αρμοδιότητας του. Οι ρυθμίσεις του Υπουργείου Εσωτερικών, αντιλαμβάνεστε ότι υπηρετούν το δημαρχοκεντρικό σύστημα και προσπαθούν ουσιαστικά, γι’ αυτό και πολλές είναι οι προτάσεις της Κ.Δ.Ε.Ε., να υπηρετήσουν το δήμαρχοκεντρικό αυτό σύστημα. Εμείς είμαστε υπέρ της απλής αναλογικής, της λαϊκής συμμετοχής της Διαβούλευσης και της Δημοκρατίας. Γι’ αυτό διαφωνούμε και με το 43 % της εκλογής του Δημάρχου, κύριε Πρόεδρε, αλλά και με την κατάργηση του 3% που θα δώσει το περιθώριο σε πολλούς περισσότερους κοινωνικούς φορείς και ανθρώπους να συμμετέχουν και να βγουν στην Αυτοδιοίκηση, διότι το τραπέζι της Αυτοδιοίκησης είναι ένα τραπέζι γόνιμου πολιτικού κοινωνικού και Αυτοδιοικητικού διαλόγου, για την κοινωνία και προσφέρει τα μέγιστα.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής ):** Ολοκληρώνετε παρακαλώ.

**ΑΝΔΡΕΟΥ ΠΑΝΑΓΙΩΤΟΠΟΥΛΟΥ (Εισηγητής της Μειοψηφίας)** Να σας πω που διαφωνώ, για να καταγραφούν όλα.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής ):** Σχεδόν σε όλα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας)** Διαφωνούμε και στο άρθρο 25 και στο άρθρο 26 και καταψηφίζουμε και εκεί διότι θεωρούμε ότι ο βίος και η πολιτεία της σημερινής Κυβέρνησης, δεν επιτρέπει αυτά που λέει το άρθρο 25, δηλαδή την άρση του απορρήτου και τους λόγους που επικαλείται, διότι αντιλαμβάνεστε ότι η επιφύλαξη μας είναι βάσιμη και ύστερα από όλα αυτά που είδαμε δεν μπορούμε να είμαστε χαλαροί και να έχουμε τεράστια εμπιστοσύνη προς την Κυβέρνηση και στα λεγόμενα των Υπουργών .

Επίσης, διαφωνούμε και στο 20, δηλαδή ο Πρόεδρος της Κοινότητας πάνω από 2.000 κατοίκους να είναι προσάρτημα του Δημάρχου και να το παίρνει ο Δήμαρχος ανεξάρτητα από τον μπλειοψηφόντα Συνδυασμό ή τον μπλειοψηφόντα Σύμβουλο. Όποτε με αυτά .κλείνω κύριε Πρόεδρε.

Ευχαριστώ πολύ .

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Τον λόγο έχει ο κύριος Τσίμαρης Ιωάννης.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ»-ΚΙΝΗΜΑ ΑΛΛΑΓΗΣ):**Σας ευχαριστώ, κύριε Πρόεδρε. Κύριε Υπουργέ. Αγαπητοί συνάδελφοι. Ακούσαμε κατά την εισήγηση ότι όλες αυτές οι ανάγκες προέκυψαν ξαφνικά και ουσιαστικά καλούμαστε να δώσουμε λύση και εν γνώσει μας γνωρίζοντας ότι κάνουμε εμβληματικές παρεμβάσεις, οι οποίες δεν θα λύσουν το πρόβλημα, αναγκαζόμαστε προς χάριν της χρηστής διοίκησης. Όλα αυτά τα προβλήματα δεν έχουν προκύψει το τελευταίο εξάμηνο είναι προβλήματα που σέρνονται, για τουλάχιστον μια επταετία οκταετία στο ΕΣΥ και παραπάνω και με τους νόμους αυτούς προσπαθούμε ουσιαστικά να καλύψουμε κενά τα οποία είναι υπαρκτά και αναγνωρίσιμα, γιατί υπάρχουν οργανικές θέσεις κενές και δεν έχετε κάνει τίποτα, για να τις καλύψετε είτε στον Ιατρικό κλάδο είτε στον κλάδο των Υγειονομικών.

Δεν έχετε έχετε την πολιτική βούληση να τις καλύψετε, για άλλες θέσεις στο Δημόσιο τομέα. Όπως αποφασίσατε να πάρετε 1.100 αστυνομικούς της Πανεπιστημιακής Αστυνομίας, εκεί υπήρχε πολιτική βούληση και πραγματοποιήθηκαν προκηρύξεις. Ο λόγος που δεν καλύπτονται θέσεις σαν αυτές είναι, γιατί αυτές οι θέσεις είναι ορισμένου χρόνου και χάρη στην πολιτική σας, έχει αυξηθεί πάρα πολύ σημαντικά ο αριθμός μόνιμων υπαλλήλων στο Υπουργείο Υγείας και υπαλλήλων ορισμένου χρόνου, έχει αυξηθεί πάρα πολύ αυτή η σχέση γιατί ουσιαστικά δεν προκηρύσσετε κενές οργανικές θέσεις και καλούμαστε εμείς τώρα να νομοθετήσουμε εμβαλωματικά είτε να παρατείνουμε γιατρούς, οι οποίοι βρίσκονται πέρα του 67ο έτος της ηλικίας τους, για πάνω από 3 χρόνια σε παράταση γιατί δεν μπορούμε να βρούμε κάποιον να πάει να τους αντικαταστήσει ώστε να έχουμε ένα λειτουργικό σύστημα υγείας ακόμα και όταν αποφασίζουν να φύγουν να πάρουν σύνταξη. Αναγκαζόμαστε στα νοσοκομεία να προκηρύξουμε εφημερίες ανά «Τομέα».

Κάνουν εφημερίες τομέα, γιατί ουσιαστικά δεν έχουμε γιατρούς. Το ίδιο ισχύει για τους νοσηλευτές και για τους οδηγούς ΕΚΑΒ.

 Όλα αυτά δεν έχουν πέσει από τον ουρανό, είναι αποτέλεσμα ενός κακοφορμισμού ετών και δεν υπάρχει πολιτική βούληση να αλλάξουν. Μας λέτε ότι τώρα την έχετε την πολιτική βούληση, αλλά ξέρετε δεν κυβερνάτε τώρα. Έχει προηγηθεί μια θητεία της δικής σας κυβέρνησης και δεν υπήρχε καν κάτι ενδεικτικό. Να πούμε ότι προκηρύξατε πριν από δύο χρόνια και περιμένουμε τα αποτελέσματα προκηρύξεων μόνιμων γιατρών του ΕΣΥ για να καλύψουν οργανικές θέσεις. Καλύπτουμε τόσους όσους φεύγουν ίσως και λίγο λιγότερους και για αυτό συνέχεια υπάρχουν ελλείψεις προσωπικού.

 Άρα δεν καλύπτουμε μόνιμες έκτακτες ανάγκες και όσον αφορά στο ΕΚΑΒ που μας κατηγορείτε γιατί το έχουμε σηκώσει, είναι γιατί ουσιαστικά είναι επιλογή σας να μην το στηρίξετε, γιατί και οι προκηρύξεις που κάνατε ήταν για ορισμένου χρόνου προσωπικό και ουσιαστικά οι ελλείψεις ήταν τόσο έντονες, όπου ξαφνικά είχαμε απανωτά περιστατικά με θανάτους, για αυτό ήρθε και αυτή εδώ η Π.Ν.Π..

Και τι κάνουμε;

Παίρνουμε από άλλες υποστελεχωμένες Υπηρεσίες, όπως των Σωμάτων Ασφαλείας, του Πυροσβεστικού Σώματος και των ΕΛΤΑ σε μια άλλη υποστελεχωμένη Υπηρεσία, όπως είναι το ΕΚΑΒ και μάλιστα χωρίς κριτήρια τα οποία να είναι επιστημονικά, γιατί υποβιβάζουμε το ρόλο του διασώστη στο ρόλο του οδηγού και το έχετε κάνει και με Προεδρικό Διάταγμα, όπου στο καθηκοντολόγιο του Δημοσίου οι Εκαβίτες οι διασώστες δεν πήγαν στον κλάδο Υγείας, αλλά στον κλάδο Μεταφορών.

Άρα, από αυτό φαίνεται ότι υπάρχει μια συγκεκριμένη αντίληψη.

Τώρα όσον αφορά τα άρθρα που αφορούν στην Αυτοδιοίκηση όντως η Επιτροπή μας είναι αναρμόδια και εγώ ως αυτοδιοικητικός μπορώ και έχω μια άποψη επ΄ αυτού. Το βασικότερο είναι ότι δεν ετέθη σε δημόσια διαβούλευση στο open gov αυτό το άρθρο, οπότε το θεμελιώδη κανόνα της καλής νομοθέτησης τον έχετε καταστρατηγήσει. Πρόκειται για διόρθωση λαθών τα οποία προήλθαν από τη δικιά σας κακή νομοθέτηση τα οποία έρχεστε τώρα λίγους μήνες προ των εκλογών να νομοθετήσετε και να διορθώσετε.

Άρα, πρόκειται για δικά σας λάθη τα οποία ουσιαστικά προσπαθείτε να διορθώσετε και εν τάχει, γιατί δεν αναφέρθηκα σε αυτά στην προηγούμενη τοποθέτησή μου, για τα άρθρα από 14 - 22 που ανατίθενται σε σειρά αρμοδιότητας στη Γραμματέα Αποκεντρωμένης Διοίκησης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Μην μπαίνετε στα άρθρα, γιατί έχει ολοκληρωθεί η συζήτηση επί των άρθρων.

Εδώ κάνουμε μια σύνοψη και σας το λέω με την έννοια ότι η συνεδρίαση σήμερα είναι για αυτό το θέμα.

Τα έχουμε πει αυτά.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑΤΟΣ ΑΛΛΑΓΗΣ»**): Αποδεκτό.

Διορθώνετε δικά σας λάθη τα οποία τα κάνετε τελευταία στιγμή. Αυτό θέλω να πω και τελειώνω.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Για να πω την αλήθεια ο καθένας λέει ό,τι θέλει, αλλά για να είμαστε μέσα στο πνεύμα κάθε συνεδριάσεως η τέταρτη συνεδρίαση έχει τη σύνοψη.

Υποτίθεται ότι η συζήτηση έχει γίνει και επί της αρχής και επί των άρθρων.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. του «ΚΚΕ»)**: Ευχαριστώ, κύριε Πρόεδρε.

 Επιτρέψτε μου να ξεκινήσω με την έκφραση εκ μέρους του Κομμουνιστικού Κόμματος των συλλυπητηρίων στις οικογένειες των δύο νέων συνανθρώπων μας, του κυβερνήτη και συγκυβερνήτη του πυροσβεστικού αεροπλάνου που έχασαν τη ζωή τους, καθώς επιχειρούσαν στην κατάσβεση της μεγάλης πυρκαγιάς στην Κάρυστο, όπως επίσης να εκφράσουμε και τη λύπη μας, αλλά και τα συλλυπητήρια στους συγγενείς και τους οικείους για το χαμό του κτηνοτρόφου στην Κάρυστο.

Οι άδικοι, όμως, κύριε Πρόεδρε, θάνατοι των τριών συνανθρώπων μας προβάλλουν με τραγικό τρόπο τις εγκληματικές ευθύνες της κυβέρνησης και όλων των κυβερνήσεων των τελευταίων χρόνων για την παντελή έλλειψη ολοκληρωμένων σχεδίων ή σχεδιασμών, αν θέλετε, αντιπυρικής προστασίας με επίκεντρο την πρόληψη.

 Και εδώ και τώρα η κυβέρνηση, να πάρει όλα τα αναγκαία μέτρα, ώστε να σβήσουν επιτέλους οι πυρκαγιές που μαίνονται εδώ και τόσες ημέρες και να μη θρηνήσουμε άλλα θύματα, αλλά και φυσικά να μην καταστραφεί άλλος φυσικός πλούτος και περιουσίες του λαού. Ταυτόχρονα, ζητούμε την άμεση διερεύνηση των αιτιών του δυστυχήματος, που είναι και πρέπει και είναι φυσικά ανάγκη με ευθύνη της κυβέρνησης να ληφθούν όλα τα απαραίτητα μέτρα συγχρόνως για τη διασφάλιση της υγείας και της ασφάλειας όλων όσων εμπλέκονται στην προσπάθεια της κατάσβεσης των πυρκαγιών.

Τώρα αναφορικά με το νομοσχέδιο που συζητούμε, με τις Πράξεις Νομοθετικού Περιεχομένου (Π.Ν.Π.), αφορούν σε ρυθμίσεις και στην ουσία επαναλαμβάνονται. Κάποιες εμπλουτίζονται, όπως, για παράδειγμα, αυτή με το Ε.Κ.Α.Β., ενώ επί ΣΥΡΙΖΑ έχει ψηφιστεί να αξιοποιούνται εργαζόμενοι από τους Οργανισμούς Τοπικής Αυτοδιοίκησης (Ο.Τ.Α.) σε θέσεις στο Ε.Κ.Α.Β. λόγω των τεράστιων ελλείψεων σε προσωπικό. Έρχεται τώρα η κυβέρνηση και μπροστά στο οξυμένο πρόβλημα, τι λέει; Προσθέτει και από το Πυροσβεστικό Σώμα, από τις Ένοπλες Δυνάμεις κ.ο.κ., ειδικά σε μία περίοδο με αυτά τα τραγικά αποτελέσματα που βιώνει ο λαός μας, η χώρα μας σε ό,τι αφορά, δηλαδή, στην υποστελέχωση και τα αποτελέσματα αυτής στο επίπεδο της Πυροσβεστικής, αλλά και όχι μόνο.

Μάλιστα, η Πράξη Νομοθετικού Περιεχομένου (Π.Ν.Π.), που αφορά στο Ε.Κ.Α.Β., το είπαμε και στην πρώτη τοποθέτηση, είναι όντως ξεκάθαρο ότι είναι μια αντιεπιστημονική ρύθμιση και κυρίως άκρως επικίνδυνη, εφόσον καλούνται άσχετοι άνθρωποι με το αντικείμενο που δεν μπορούν να προσφέρουν τίποτα στον άμεσο και κρίσιμο για τον ασθενή χρόνο μέχρι τη διακομιδή του σε Δημόσια Μονάδα Υγείας. Εμείς, όμως, βάλαμε και βάζουμε και θα το λέμε, συνεχώς, ότι πέρα από αυτή την πρώτη επαφή με το περιστατικό, δηλαδή, την προνοσοκομειακή αντιμετώπισή του, τη διακομιδή του αντίστοιχα, ακόμα και να επιτευχθεί η μεταφορά του ασθενούς, πώς ακριβώς θα αντιμετωπιστεί ο ασθενής, όταν στις Δημόσιες Μονάδες Υγείας, είτε λείπουν κρίσιμες ειδικότητες είτε λείπει βασικός εξοπλισμός ή όταν υπάρχει αυτός ο εξοπλισμός, δεν υπάρχει το κατάλληλο προσωπικό, αντίστοιχα ο κατάλληλος άνθρωπος για να το λειτουργήσει;

Δείτε τώρα και η ρύθμιση αυτή, όπως και οι υπόλοιπες, αντανακλούν τον πυρήνα της κυβερνητικής πολιτικής και της κυβέρνησης της Νέας Δημοκρατίας, όπως και των προηγούμενων κυβερνήσεων, στο χώρο της άσκηση της πολιτικής και στον χώρο της υγείας. Που σημαίνει ότι οι λαϊκές ανάγκες ακόμα και σε αυτά τα κρίσιμα ζητήματα της υγείας, όπως, για παράδειγμα, των επειγόντων συνθηκών της προνοσοκομιακής φροντίδας και όχι μόνο, με τα μέτρα που εξαγγέλλονται και βαφτίζονται έκτακτα για την υγεία. Γιατί γίνεται αυτό; Γιατί η υγεία θεωρείται κόστος για το κριτήριο ανάπτυξης που υπηρετείτε όλοι σας, όλες οι κυβερνήσεις μέχρι τώρα και στη λογική του κόστους οφέλους και των δημοσιονομικών στόχων θυσιάζεται και η υγεία, όχι μόνο η υγεία, δικαιώματα και πάει λέγοντας, αλλά κυρίως η υγεία του λαού μας. Την ίδια ώρα που το κράτος, δηλαδή, αποσύρεται από την ευθύνη που έχει να λειτουργεί τις Δημόσιες Μονάδες Υγείας, να τις στελεχώνει, να τις χρηματοδοτεί, την ίδια ώρα, λοιπόν, με την εξοικονόμηση πόρων που γίνεται μπουκώνουν με χρήματα τους επιχειρηματικούς ομίλους και μια σειρά από κίνητρα και εχέγγυα, προκειμένου να επενδύουν για κερδοφόρο. Αυτή είναι η πολιτική υπηρέτηση αυτού του δρόμου ανάπτυξης της ανταγωνιστικότητας, δηλαδή, της κερδοφορίας των επιχειρηματικών ομίλων.

Όσες διαχειριστικές προτάσεις και αν γίνονται από κατά καιρούς είτε κυβερνώντες ή άλλα κόμματα που υποστηρίζουν, όμως, αυτό το δρόμο ανάπτυξης, είναι κενό γράμμα και κοροϊδία στον λαό και το λέμε ξεκάθαρα. Διότι, δεν μπορεί να στηρίζεις ένα τέτοιο σύστημα, έναν τέτοιο δρόμο ανάπτυξης με αυτές τις πολιτικές και από την άλλη μεριά να λες, ότι θα ικανοποιώ και τις ανάγκες του λαού στο έπακρο, με βάση τα σύγχρονα επιτεύγματα της επιστήμης, της τεχνολογίας, της ύπαρξης του επιστημονικού δυναμικού, που θα έπρεπε ο λαός μας στο κομμάτι, για παράδειγμα, της υγείας, μια και το ζητάμε, να τα έχει όλα αυτά δωρεάν και στο έπακρο ανεξαρτήτου φύλου, ηλικίας, φυλής, θρησκείας και πάει λέγοντας και δωρεάν.

  Αυτά δεν τα έχει, αλλά καλείται συνεχώς να βάζει όλο και πιο βαθιά το χέρι στην τσέπη. Να μην μακρηγορούμε, όμως, πάνω σε αυτό. Θα έχουμε ευκαιρία να το πούμε και αύριο αλλά και σε επόμενες συνεδριάσεις της Διαρκούς Επιτροπής Κοινωνικών Υποθέσεων.

Επικαλείται η Κυβέρνηση την εξαιρετικά και επείγουσα απρόβλεπτη ανάγκη. Έτσι αναφέρεται στην Αιτιολογική Έκθεση. Σε ό, τι αφορά, δηλαδή, στη δυνατότητα που δίνει για παραμονή των γιατρών πέρα του 67ου έτους της ηλικίας. Δεν είναι βέβαια νέα ρύθμιση. Υπήρχε ξανά και από πριν. Εξαιρετικά επείγουσα και απρόβλεπτη ανάγκη λέτε. Πόσο απρόβλεπτη είναι; Ξέρουμε πότε συνταξιοδοτείται ένας γιατρός και μάλιστα υπάρχει και νόμος γι’ αυτό. Το ξέρεις πολλά χρόνια πριν, αλλά έξι μήνες πριν φτάσουμε στην ημερομηνία συνταξιοδότησης των γιατρών, μπορεί να ληφθεί μέριμνα, σχεδιασμός, για να αντικατασταθεί άμεσα ο συνταξιοδοτούμενος γιατρός, έτσι ώστε η διαδοχή να έρθει ομαλά και χωρίς να δημιουργούνται προβλήματα στην υπηρεσία, στη λειτουργία και πάει λέγοντας. Άρα, λοιπόν, ποια είναι η απρόβλεπτη ανάγκη που άκουσα και την Εισηγήτρια της Νέας Δημοκρατίας να επικαλείται; Το λέει η ίδια η Αιτιολογική Έκθεση. Και αυτή η ρύθμιση θα είναι για λίγους μήνες. Λέει, η τουριστική περίοδος. Δηλαδή για ποιον; Για τις ανάγκες του τουριστικού κεφαλαίου γίνεται αυτό. Ιδιαίτερα στα νησιά και στην Κρήτη. Να ποιους θέλετε να εξυπηρετήσετε και αφήστε τα συναισθηματικά σας για τα νησιά κ.ο.κ..

Να σας πω και κάτι άλλο. Έχουμε κάνει και προτάσεις. Εμείς λέμε ανοιχτό διαγωνισμό, συνοπτικές διαδικασίες, πρόσληψη όλων των γιατρών που θα κάνουν αίτηση και φυσικά έχουν τα τυπικά προσόντα. Βέβαια, στις σημερινές συνθήκες, να πούμε την αλήθεια, όλοι όσοι μπορούν να προσληφθούν πάλι δεν θα φθάνουν να καλύψουν τις τεράστιες ανάγκες των νοσοκομείων. Φυσικά ως κρίσιμο ζήτημα σε αυτή την κατεύθυνση, εμείς λέμε ότι πέρα βεβαίως από τις προσλήψεις, θα πρέπει να εξασφαλιστούν και οι αναγκαίες οικονομικές, εργασιακές και επιστημονικές συνθήκες. Όπερ σημαίνει αύξηση μισθών. Τώρα μην κοροϊδευόμαστε. Είναι αυξήσεις αυτές που δόθηκαν; Είδαμε και το προηγούμενο νομοσχέδιο, που δεν παίρνουν όλοι οι γιατροί. Σημειωτέον, εμείς το έχουμε αναδείξει αυτό. Ένα μέρος των γιατρών παίρνουν ακόμα και αυτή την αύξηση που δόθηκε από την προηγούμενη Κυβέρνηση της Νέας Δημοκρατίας. Μείωση των εφημεριών χρειάζεται, αύξηση μισθών, άδειες εκπαίδευσης και φυσικά τα άλλα ζητήματα που προκύπτουν κατά την διαδικασία της παρουσίας των γιατρών στα νοσοκομεία.

Επίσης για το ΕΚΑΒ, υπάρχουν τεράστια κενά διαχρονικά. Υπάρχει ένας οργανισμός από το 1980 που είναι αναχρονιστικός. Δηλαδή, πρέπει να επικαιροποιηθεί. Στην ουσία έχουν αλλάξει οι ανάγκες 40 χρόνια μετά. Είναι έτσι ή δεν είναι; Έτσι είναι. Διασώστες του ΕΚΑΒ. Από τη σχολή του ΕΚΑΒ βγαίνουν συνεχώς. Να προσλαμβάνονται. Και εδώ θέλει μισθούς, θέλει συνθήκες, θέλει και μέτρα προστασίας κ.ο.κ.. Εσείς τι κάνετε; Κρύβεστε πίσω ή επικαλούμενοι τις δημοσιονομικές ανάγκες και τις αντοχές της οικονομίας, υποχρηματοδοτείτε συνεχώς, συνεχίζετε την υποστελέχωση και φυσικά το κυρίαρχο είναι το πώς το κράτος βέβαια θα μειώσει το κόστος εργασίας. Δηλαδή, πώς θα γίνει πιο φθηνός ο εργαζόμενος και στις κατ’ όνομα δημόσιες μονάδες υγείας.

Θα πω δυο λόγια για τα άρθρα που είναι σχετικά με το Υπουργείο Εσωτερικών. Κοιτάξτε, εμείς διαφωνούμε και με το πλαίσιο - χρόνια τώρα - που διέπει την τοπική διοίκηση, δεν είναι Αυτοδιοίκηση, που έχει μετατρέψει τους δήμους του Πρώτου και Δεύτερου βαθμού - Δήμους και Περιφέρειες - σε «μακρύ χέρι» του κράτους, στην υλοποίηση της κεντρικής πολιτικής κατεύθυνσης και φυσικά, ήμασταν αντίθετοι και στον εκλογικό νόμο που διέπει τους ΟΤΑ, του Πρώτου και Δεύτερου βαθμού Οργανισμούς Τοπικής Αυτοδιοίκησης.

Θα κάνω δυο τρεις αναφορές σε κάποια άρθρα. Εμείς δεν θεωρούμε για το άρθρο 11, δηλαδή, ότι πρόκειται για μια καλπονοθευτική διάταξη, ενισχύει τον πρώτο συνδυασμό στον δεύτερο γύρο, φυσικά παραβιάζοντας τον συσχετισμό, όπως αποτυπώθηκε στον πρώτο γύρο, μετατρέποντας, επί της ουσίας, τις εκλογές σε μια επιλογή μεταξύ μόνο των δύο επικρατέστερων. Τώρα, αντίστοιχο είναι και το άρθρο 16 για τις Περιφέρειες και φυσικά διαφωνούμε με το άρθρο 20, δεν συμφωνούμε δηλαδή, ο πρόεδρος της κοινότητας με πάνω από 2.000 κατοίκους να εκλέγεται υποχρεωτικά από τον πλειοψηφών συνδυασμό, εφόσον πρόκειται για ξεχωριστά Όργανα που πρέπει να δίνεται η δυνατότητα, πρόεδρος να εκλέγεται ο πρώτος σε ψήφους από τον συνδυασμό αντίστοιχα που πλειοψήφησε στη συγκεκριμένη κοινότητα.

Αυτά, κύριε Πρόεδρε, ευχαριστώ για την ανοχή.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, τον λόγο έχει ο κ.Φλώρος, από τους «ΣΠΑΡΤΙΑΤΕΣ».

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ.

Αρχικά να πω κι εγώ με τη σειρά μου, συλλυπητήρια στις οικογένειες του Χρήστου Μουλά και του Περικλή Στεφανίδη, δύο ηρώων που έπεσαν στο καθήκον, στην κατάσβεση των πυρκαγιών στην Κάρυστο.

Θέλω να αναφερθώ λίγο σήμερα στον Κρατικό Προϋπολογισμό που φέρνει αυτό το νομοσχέδιο, στο πώς θα δαπανηθούν κάποια χρήματα. Στο άρθρο 1 λέει: «Χωρίς δημοσίευση διακήρυξης, κατά παρέκκλιση κάθε ειδικής διάταξης, η εν λόγω δαπάνη δεν δύναται να προσδιοριστεί, καθόσον εξαρτάται από πραγματικά περιστατικά, αριθμό συμβάσεων κλπ.» Στέλνουμε, λοιπόν, κοστολογούμε ότι θέλουμε, απευθείας αναθέσεις, τα έχουμε δει τα έργα και στο παρελθόν, εννοείται πως το καταψηφίζουμε αυτό.

Βλέπουμε μετά: «Το ύψος της οποίας ενδεχόμενης δαπάνης από τη δυνατότητα της παράστασης για το αναφερόμενο χρονικό διάστημα της παραμονής στην Υπηρεσία γιατρών κλάδων του ΕΣΥ, το ύψος της οποίας δεν δύναται πάλι να προσδιοριστεί, καθώς εξαρτάται από πραγματικά περιστατικά, αριθμός ιατρών που θα κάνουν χρήση της παρασχεθείσας δυνατότητας». Τι μας λέει εδώ πέρα με λίγα λόγια; «Δεν έχουμε ιδέα για το τι ανάγκες υπάρχουν, ελάτε, βάλτε και βλέπουμε, να μπαλώσουμε πάλι». Θεωρούσα ότι εδώ, θα έρθει ένα νομοσχέδιο, στο οποίο βλέπω βασικά ότι νομοθετούμε και πάνω σε πράξεις νομοθετικού περιεχομένου που έχουν και 40 ημέρες λήξης και δεν καταλαβαίνω προς τι η βιασύνη να κάνουμε κάποια μπαλώματα, αντί να φέρετε κάποιες λύσεις, γιατί εδώ ήρθαμε να λύνουμε πράγματα όχι να τα παρατείνουμε, ούτε να τα μπαλώνουμε.

Συνεχίζουμε με το άρθρο 2. «Την κάλυψη των σχετικών εξόδων, αποδοχές, αποζημιώσεις, οδοιπορικά και διαμονή για την αντιμετώπιση της έλλειψης οδηγών ασθενοφόρων σε νησιωτικές και ορεινές περιοχές της χώρας. Η εν λόγω δαπάνη δεν δύναται πάλι να προσδιοριστεί, καθόσον εξαρτάται από πραγματικά περιστατικά- ανάγκες σε Προσωπικό». Ξέρετε πόσο είναι το Προσωπικό τελικά, έχετε ψαχτεί καθόλου να δείτε ποιες είναι οι ανάγκες στις νησιωτικές περιοχές, στις ορεινές, που αναφέρεται εδώ πέρα, έχετε καθόλου ιδέα; Απλά έρχεστε αυτή τη στιγμή να περάσετε ένα νομοσχέδιο, με το οποίο ουσιαστικά να βολέψετε κάποιους φίλους σας; Γιατί εγώ γνωρίζω ήδη, χωρίς να έχει εγκριθεί το νομοσχέδιο, χωρίς να έχει ψηφιστεί, ήδη έχουν φύγει από Σώματα Ασφαλείας, συγκεκριμένα από το Ναυτικό που το έχω μάθει, από φρεγάτα του Πολεμικού Ναυτικού, έχει πάει ήδη σε νησί για να γίνει οδηγός ΕΚΑΒ.

Και εν τω μεταξύ λέτε: «Την κάλυψη των σχετικών εξόδων, αποδοχές, αποζημιώσεις, οδοιπορικά, διαμονή». Αυτά δεν μπορείτε να τα κάνετε για τους οδηγούς του ΕΚΑΒ;

Δεν μπορείτε να παρέχετε και στέγη, όπως είχε γίνει, για παράδειγμα, παρελθοντικά και γίνεται για όσους παίρνουν μετάθεση, για παράδειγμα, από το ναυτικό στη Σαλαμίνα και πάνε στην Κρήτη, μένουν στον οικισμό. Δεν μπορεί να φτιαχτεί κάποιο οίκημα «προκάτ», που δεν θα έχει μεγάλο κόστος; Να μείνουν εκεί οι οδηγοί του Ε.Κ.Α.Β., αυτοί που θα πάνε από Αθήνα, να μείνουν στο νησί ή στην ορεινή αυτή περιοχή. Νομίζω είναι πολύ εύκολο να γίνει αυτό.

Πάμε μετά πάλι, στο Δελτίο Απόδειξη Παροχής Υπηρεσιών, για την κάλυψη λέει, «Των αναγκών, των αναφερομένων Φορέων Υγείας σε Προσωπικό Δ.Ε, Οδηγών, η εν λόγω δαπάνη πάλι δε δύναται να προσδιοριστεί, καθόσον εξαρτάται από πραγματικά περιστατικά». Λέει, «Ανάγκες σε Προσωπικό Δ.Ε Οδηγών», πάλι δεν έχουμε ιδέα πόσοι είναι οι οδηγοί που λείπουν. Θα μας δώσετε μια απάντηση με έναν αριθμό, λείπουν τόσοι οδηγοί, θέλουμε τόσους. Δεν τα ακούσαμε καθόλου αυτά εδώ πέρα, παρά ακούσαμε τον κ. Χρυσοχοΐδη, να έρχεται και να μας λέει, ότι ακούει διαφορετικές απόψεις, οι οποίες λέει δεν έπρεπε να έρθουν καν στη Βουλή και να τις πούμε λέει στους φίλους μας, στους οπαδούς μας, στις παρέες μας. Σοβαρά, κύριε Χρυσοχοΐδη; Εσείς ποιος είστε πού θα το πει αυτό και θα κρίνει το τι άποψη θα έχουν τέσσερα διαφορετικά κόμματα εδώ μέσα και 5 και 6 και όσα προκύψουν; Θα πείτε εσείς, στα 3.500.000 εκατομμύρια ανθρώπων, που δεν εμβολιάστηκαν τι άποψη θα έχουν επειδή, το λέτε εσείς. Το 20%, ουσιαστικά, που σας ψήφισε, άμα βάλουμε και την αποχή, γιατί ένα 41% της νίκης σας, που ήρθε σε αυτές τις εκλογές, ήρθε από αυτόν τον λόγο λόγω της αποχής. Σε πραγματικά ποσοστά, σας ψήφισε ένα 20%, του Ελληνικού Λαού.

Όταν υπάρχει η αποχή, ναι, είναι μικρότερο το ποσοστό. Αυτό τι σημαίνει; Υπάρχει ένα 41%, που σας ψήφισε και 59%, που έχει ψηφίσει άλλα κόμματα. Συνεπώς, θα σέβεστε την κάθε διαφορετική άποψη και θα την ακούτε. Δεν θα έρχεστε εσείς εδώ να επιβάλλετε τη δική σας την άποψη και να λέτε τις δικές σας παραφιλολογίες.

Επίσης, είπε ο κ. Χρυσοχοΐδης και με πιάνουν τα γέλια, γιατί, λέει ότι δεν σεβαστήκαμε ανθρώπους που έφυγαν ανεμβολίαστοι. Μόνο που εδώ έχουμε την έκθεση του ΕΟΔΥ, που έστειλε στο ΣτΕ στις 13.10.22, την είχε φέρει ο κ. Πολάκης. Σας θυμίζει κάτι αυτό; Αναφέρει ότι από τις 20.12.2021 μέχρι τις 31.3.2022, είχαμε 2688 εμβολιασμένους θανούντες. 41,6%, ουσιαστικά, αυτό το ποσοστό και έχουμε ανεμβολίαστους και μερικώς εμβολιασμένους, για να φτιάξουμε και το ποσοστό, αφού πώς το λέγατε, τότε με μία δόση δεν θεωρείται εμβολιασμένος. Άρα, πάει στους ανεμβολίαστους, το μεγαλώνουμε και λίγο το ποσοστό, να παίξουμε έτσι με τα ποσοστά, καθώς γνωρίζουμε όλοι ότι με τη στατιστική μπορείς να χτίσεις άνετα μία πολύ όμορφη και καλοστημένη απάτη.

 Έχουμε ξανά από 13.6.2022 έως 11.9.2022, 1.919 θανάτους εμβολιασμένους και 733 ανεμβολίαστους ή μερικούς εμβολιασμένους. Το 72%, συγγνώμη, είναι εμβολιασμένοι, που έχουν πεθάνει. Γι’ αυτούς, κύριε Χρυσοχοΐδη, θα μας πείτε, τελικά, ποιος τους προσβάλλει; Τους προσβάλλουμε εμείς, που επιλέξαμε να είμαστε πιο σκεπτόμενοι και να μην βιαστούμε να κάνουμε ένα πειραματικό εμβόλιο;

 Ένα σκεύασμα ουσιαστικά πειραματικό και, όπως ακούσαμε, και κάποιους επιστήμονες, όπως τον «Montagnier», όπως τον δικό μας, τον κ. Ιωαννίδη, που εσείς δεν θέλετε να τους αναφέρετε. Γιατί μας λέγατε τότε ψεκασμένους και αντιεμβολιαστές; Και θα τα ξαναλέμε και θα το ακούτε συνέχεια, εσείς μας τα λέγατε τρεισήμισι χρόνια, σας ενοχλεί τώρα που θα ακούγονται δυο μέρες; Δεν το έκαναν, καλά έκαναν και δεν το έκαναν, είναι επιλογή τους, δεν καταλαβαίνω ποιο είναι το πρόβλημά σας; Ποιο είναι το πρόβλημά σας; Ότι δεν το έκαναν, θα μπείτε εσείς στο σπίτι του καθενός, όπως μπήκατε στην τσέπη του καθενός; Διακρίνω μια ένταση στο λόγο σας και δεν μπορώ να καταλάβω, γιατί; Άμα, έχετε ένταση, αυτό είναι πρόβλημα, να ξέρετε.

Είμαι εριστικός και προσβλητικός, όσο εριστικοί και προσβλητικοί ήσασταν εσείς 3,5 χρόνια της πανδημίας, που μας λέγατε αντιεμβολιαστές, «ψεκασμένους», είπατε αντιεμβολιαστή μέχρι και τον κ. Πολάκη, που έκανε το εμβόλιο. Προφανώς, έχετε «τρικυμία εν κρανίω». Είμαι, ακριβώς, στο χρόνο μου. Σας ευχαριστώ πολύ.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. του Κ.Κ.Ε.)**: Κύριε Πρόεδρε πριν δώσετε το λόγο στον επόμενο εισηγητή, ξέχασα να διατυπώσω μία ερώτηση στον Υπουργό σε σχέση με το νομοσχέδιο και την αυριανή διαδικασία. Εάν προτίθεται το Υπουργείο ή ο Υπουργός να καταθέσει τροπολογίες, για να έρθουν σε γνώση μας, αν έχει τέτοια πρόθεση. Με αυτή την έννοια. Αυτό είναι το ερώτημα.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ)**: Κύριε Πρόεδρε, εκ παραδρομής δεν συλλυπηθήκαμε τους οικείους των δύο πιλότων και θα πρέπει να το κάνουμε. Να είστε καλά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Να καταγραφεί στα πρακτικά. Είναι επιβεβλημένο όλοι μας να αποτίσουμε φόρο τιμής στους ήρωες μας και στους ανθρώπους που δίνουν τη ζωή τους για εμάς.

ΤοΝ λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ)**: Ευχαριστώ, κύριε Πρόεδρε. Κύριοι συνάδελφοι, κύριε Υπουργέ, πριν ξεκινήσω την κατά άρθρον ανάλυση για το θέμα του νομοσχεδίου, θα παρακαλούσαμε τον κύριο Υπουργό να διευκρινίσει το εξής. Εξαγγείλατε προσλήψεις μόνιμου προσωπικού στον κλάδο δημόσιας υγείας. Πώς προτίθεστε να αξιοποιήσετε τους μέχρι τώρα συμβασιούχους, κύριε Υπουργέ; Γιατί είναι μείζονος σημασίας για αυτούς, αλλά και για το ίδιο το σύστημα υγείας.

Τώρα θα συνεχίσω την κατ΄ άρθρο ανάλυσή μου, κύριε Πρόεδρε, γιατί δεν πρόλαβα στις προηγούμενες συνεδριάσεις, οπότε αυτές που δεν ανέλυσα θα το κάνω τώρα. Αναφερόμενη, λοιπόν, στο μέρος Β΄ και ειδικότερα στο άρθρο 3, στο οποίο προβλέπεται ότι η εκκαθάριση, καθώς επίσης και η διαδικασία ενταλματοποίησης, αλλά και πληρωμής των δαπανών, οι οποίες προκύπτουν από τη ήδη συναφθείσες συμβάσεις προμήθειας μονοκλωνικών ή λοιπών φαρμάκων για την αντιμετώπιση της νόσου Covid-19, στα οποία μάλιστα περιλαμβάνονται και όσα έχουν ήδη λάβει οριστική έγκριση, γίνεται πάλι με διαδικασία διαπραγμάτευσης, χωρίς δημοσίευση διακήρυξης, κατά παρέκκλιση κάθε εθνικής διάταξης από τις οριζόμενες προϋποθέσεις.

Είναι ευνόητο ότι αντιτιθέμεθα σε αυτού του είδους τις πρακτικές εκ μέρους της Κυβέρνησης. Η Κυβέρνηση, σε αυτή την περίπτωση, χρησιμοποιεί ως πρόσχημα την πανδημία, ήδη τόσο καιρό μετά τη λήξη της, μόνο και μόνο για να προχωρήσει, χωρίς προφανή λόγο ή άλλο, προς εξυπηρέτηση φίλων σε δημόσιες συμβάσεις προμηθειών, χωρίς δημοσίευση διακήρυξης και μάλιστα με απευθείας ανάθεση, κατά παρέκκλιση κάθε εθνικής διάταξης περί δημοσίων συμβάσεων. Ρωτάμε ποιος ακριβώς ο επείγων λόγος; Για ποιο λόγο η προμήθεια και διάθεση μονοκλωνικών αντισωμάτων χρειάζεται να ακολουθήσει διαδικασίες κατά παρέκκλιση των κειμένων διατάξεων περί δημοσίων συμβάσεων; Δεν επαρκεί το ισχύον νομικό πλαίσιο;

Αν ναι, τότε για ποιο λόγο η Κυβέρνηση τα 4 χρόνια της διακυβέρνησής της μέχρι τώρα, δεν μερίμνησε ώστε να το τροποποιήσει και να θέσει κάποιο, κατά την άποψή, της καταλληλότερο είτε επαρκέστερο. Ακόμα και αν θεωρεί ότι το ισχύον νομικό πλαίσιο δεν είναι αρκετά ευέλικτο, ώστε να μπορεί να ανταποκριθεί σε ταχείες διαδικασίες, οι οποίες επιτάσσονταν από τις τότε έκτακτες ανάγκες και συνεχώς μεταβαλλόμενες συνθήκες της εποχής του κορωνοϊού, γιατί για τόσο πολύ καιρό δεν μερίμνησε να θέσει σε διαβούλευση, σε επεξεργασία και σε ψήφιση, διαδικασίες καταλληλότερες, κατά την κρίση τις, διαδικασίες πιο ευέλικτες, πιο εύστοχες, είτε προσαρμοσμένες σε ισχύουσες συνθήκες, οι οποίες να ισχύουν σε γενικότερο πλαίσιο και να ενισχύεται έτσι η πεποίθηση ότι και στον τομέα των δημοσίων συμβάσεων ισχύει ενιαίο πλαίσιο, προσαρμοσμένο στις ανάγκες του επείγοντος της εποχής, ενιαίο δε;

Η συστηματική αυτοματοποιημένη, αλλά και τόσο εκτεταμένη χρήση του όρου παρέκκλιση από τις κείμενες διατάξεις σε δημόσιες συμβάσεις, έκφραση την οποία συναντάμε σε κάθε σχεδόν νομοσχέδιο σας την εποχή του κορωνοϊού, νομοσχέδιο το οποίο σχετίζεται με δαπάνες δημοσίων συμβάσεων, είναι εντυπωσιακή σε συχνότητα, αλλά και σε αοριστία, κύριε Υπουργέ.

Αφενός την χρησιμοποιείτε μόνο σε ότι έχει να κάνει με προμήθειες, είτε διαδικασίες σχετικές με δημόσιες συμβάσεις, και πουθενά αλλού, αφετέρου δεν έχετε ουδέποτε αναφέρει τους λόγους οι οποίοι οδηγούν στη συστηματική κατά παρέκκλιση των διατάξεων εφαρμογή πολιτική σας. Εσείς δε κάνετε μνεία αυτής της παρέκκλισης, χωρίς καμία απολύτως διευκρίνιση εκ μέρους σας, ούτε στο γιατί αυτή επιβάλλεται αλλά ούτε και ποιοι είναι οι λόγοι, που οι κείμενες διατάξεις δεν είναι ποτέ κατάλληλες για να εφαρμοστούν, σε συνδυασμό με την από πλευράς σας απόλυτη αποχή, από οποιαδήποτε ενέργεια διόρθωσης των κείμενων διατάξεων, με σκοπό αυτές να προσαρμοστούν στις σύγχρονες ανάγκες ώστε εσείς να τις εφαρμόζετε αντί να παρεκκλίνετε από αυτές.

Επίσης, ουδέποτε δεν μας έχετε κοινοποιήσει τις διατάξεις τις οποίες εφαρμόζονται κατά παρέκκλιση, τι εφαρμόζεται σε αντικατάσταση των διατάξεων οι οποίες παρεκκλίνουν ή μάλλον ποιες παρεκκλίνουν στις διατάξεις, εφαρμόζεται. Πώς μπορείτε να μας διαβεβαιώσετε ότι οι διατάξεις τις οποίες εφαρμόζετε είναι παρεκκλίνουσες και όχι αποκλίνουσες από γενικές αρχές δημοσίου συμφέροντος, και εξυπηρετούντες ιδιωτικά συμφέροντα. Αυτό αντιλαμβάνεστε ότι δημιουργεί την πεποίθηση, ότι σας εξυπηρετεί η δήθεν ακαταλληλότητα των κείμενων διατάξεων, όπως επίσης σας εξυπηρετεί το ότι δεν κάνετε καμία ενέργεια διόρθωσής τους. Επίσης, σας εξυπηρετεί η ασάφεια του ποιες διατάξεις ή αρχές τελικώς εφαρμόζετε. Είμαστε εντελώς αντίθετοι.

Στο άρθρο 4 με το τελευταίο εδάφιο, συμπληρώνεται η νομοθετική εξουσιοδότηση προς τον εκάστοτε Υπουργό για ζητήματα, όπως εγγραφή στους ηλεκτρονικούς καταλόγους υποψηφίων, συγκεκριμένων κατηγοριών κλάδων και ειδικοτήτων επικουρικού πλην ιατρών προσωπικού με ΚΥΑ, καθώς και μέρος των επικουρικών προσώπων κατ’ επέκταση η επιλογή τους. Επαναλαμβάνουμε ότι, πάγια θέση της Ελληνικής Λύσης είναι ότι τόσο σημαντικά ζητήματα, όπως η διαδικασία, ο ορισμός προϋποθέσεων, οι εν γένει αρχές οι οποίες σχετίζονται με την πρόσληψη του επικουρικού προσωπικού πλην ιατρών των δημοσίων φορέων, παροχή υπηρεσιών υγείας, όπως εν προκειμένω, δεν ορίζονται οι προϋποθέσεις και η διαδικασία εγγραφής των υποψηφίων στους ηλεκτρονικούς καταλόγους της εκάστοτε οικείας ΔΥΠΕ, τα κριτήρια μοριοδότησης των υποψηφίων, η υποβολή των αιτήσεων των ενδιαφερομένων, ο προσδιορισμός των απαραίτητων δικαιολογητικών, η συλλογή και η αξιολόγησή τους, η υποβολή ενστάσεων, η κατάρτιση και τήρηση των ηλεκτρονικών καταλόγων, καθώς επίσης και η πρόσληψη, η διάρκεια της σύμβασης, οι εν γένει όροι των συμβάσεων εργασίας, δεν είναι αποδεκτό να ρυθμίζονται με μια απλή νομοθετική εξουσιοδότηση προς το πρόσωπο του εκάστοτε κυρίου Υπουργού Υγείας, αλλά θα πρέπει να αντιμετωπίζονται με την πρέπουσα συλλογική κοινοβουλευτική διαδικασία και τη δέουσα σοβαρότητα.

Στο άρθρο 5, στη διάταξη αυτή αντιτιθέμεθα στον τρόπο ανάθεσης του επιδιωκόμενου έργου, ο οποίος είναι η απευθείας ανάθεση μέσω υπουργικών αποφάσεων προφανώς προσωποπαγούς και προσωποληπτικού χαρακτήρα, δηλαδή, απευθείας δοτές αναθέσεις κατά παρέκκλιση πάλι και για άλλη μια φορά των κείμενων διατάξεων περί δημοσίων συμβάσεων. Δηλαδή, πρόκειται για φωτογραφικές διατάξεις με χαριστική έννοια και σκοπό την εκπλήρωση ιδιωτικών υποσχέσεων προς φίλους επαγγελματίες. Το αποτέλεσμα, η διασπάθιση του δημοσίου χρήματος και ο αποκλεισμός άλλων υποψηφίων στους οποίους η κυβέρνηση δεν παρέχει καν τη δυνατότητα υποβολής συμμετοχής εκδήλωσης ενδιαφέροντος.

Στο άρθρο 6 με αυτή τη διάταξη, προβλέπεται η παράταση της θητείας των Διοικητών των νοσοκομείων του Εθνικού Συστήματος Υγείας και των Προέδρων και του Διευθύνοντα Σύμβουλου των εποπτευόμενων φορέων του Υπουργείου Υγείας και πέραν της 30η Σεπτεμβρίου 2023, με σκοπό την απρόσκοπτη και ομαλή λειτουργία των φορέων αυτών.

Η κυβέρνηση εμφανίζει εκ νέου, τη λογική των συνεχών παρατάσεων αντί της εξεύρεσης και εφαρμογής μόνιμων και κατάλληλων λύσεων. Είναι προφανές ότι η αίσθηση της προσωρινότητας, ενισχύεται από το συνδυασμό διατάξεων παράτασης σε νομοθέτημα τύπου Πράξεις Νομοθετικού Περιεχομένου, σαν να διανύουμε μια περίοδο εμπόλεμης κατάστασης.

Και αν η κυβέρνηση κατέφευγε σε αυτού του τύπου τις λύσεις, μόνο και μόνο διότι βρισκόμασταν σε καθεστώς πίεσης και υφίστατο ανάγκη επείγουσας νομοθέτησης, τότε να το δεχόμασταν. Η κυβέρνηση όμως, χρησιμοποιεί τις παρατάσεις διότι αμελεί να ρυθμίσει μόνιμα και καταλλήλως. Στην ουσία, αναβάλλει να ρυθμίσει γενικώς σημαντικά ζητήματα, αναβάλλει την ανάληψη ευθυνών, είτε σε άλλες περιπτώσεις κινείται με γνώμονα την ανάθεση αρμοδιοτήτων με κριτήρια προσωποληπτικά και διαδικασίες φωτογραφικές, καταφεύγοντας σε ημίμετρα και προσωρινές ρυθμίσεις. Όμως, δεν προχωρεί στη συνέχεια σε μόνιμες λύσεις, οπότε επαναπαύεται στη λογική του εδώ ουδέν μονιμότερο του προσωρινού, ακόμα κι αν αυτό αφορά σε σημαντικά ζητήματα, τα οποία απαιτούν μόνιμη και σταθερή λύση με προϋποθέσεις διαφάνειας και ασφάλειας.

Επίσης, έχει αναδειχθεί σε προσφιλή τακτική της κυβέρνησης η συσσώρευση στο ίδιο νομοθέτημα, άσχετων μεταξύ τους διατάξεων, άσχετων ρυθμίσεων, τα οποία ανήκουν σε διαφορετικά Υπουργεία, σε διαφορετικά αντικείμενα και θα έπρεπε να αποτελούν αντικείμενο διαλόγου και επεξεργασίας διαφορετικών Επιτροπών.

Τούτο, εκτός από ένδειξη έλλειψης τάξεως από πλευράς της κυβέρνησης και ένδειξη του ύφους και του πρόχειρου τρόπου νομοθέτησης, συνιστά πρωτίστως και ασέβεια τόσο στο πρόσωπο ημών των συμμετεχόντων σε αυτή την επιτροπή, οι οποίοι καλούμαστε να εκφράσουμε την άποψή μας σε επίπεδο διαβούλευσης, αλλά όσο και προς το πρόσωπο των συναδέλφων των οικείων επιτροπών, οι οποίες στερούνται της δυνατότητας να εκφράσουν τις απόψεις για τα συναφή με το αντικείμενό τους σε θέματα.

 Σας ευχαριστώ, κύριε Υπουργέ και περιμένω απάντηση για το προσωπικό που είναι με επί συμβάσει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής ):** Τον λόγο, έχει η κυρία Ασπασία Κουρουπάκη εκ μέρους του «ΔΗΜΟΚΡΑΤΙΚΟΥ ΠΑΤΡΙΩΤΙΚΟΥ ΚΙΝΗΜΑΤΟΣ ¨ΝΙΚΗ¨.

**ΑΣΠΑΣΙΑ ΚΟΥΡΟΥΠΑΚΗ (Ειδικής Αγορήτριας της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ¨ΝΙΚΗ¨):** Σας ευχαριστώ, κ. Πρόεδρε.

Σχετικά με τα άρθρα της αυτοδιοίκησης θεωρούμε, ότι η Επιτροπή είναι αναρμόδια. Αναφορικά με τα άρθρα 1 και 3 του σχεδίου ν. άρθρο 2, σχεδίου ν. και άρθρο 4 και άρθρο 5, εξακολουθούμε να διατηρούμε τις αντιρρήσεις μας γεγονός που ενισχύθηκε μετά την ακρόαση των φορέων.

 Από τη στιγμή που η Κυβέρνηση διαδέχτηκε τον εαυτό της θεωρούμε εύλογο, ότι θα όφειλε να γνωρίζει τις ελλείψεις του συστήματος υγείας εις βάθος. Επομένως, η μορφή του κατεπείγοντος είναι τουλάχιστον ντροπιαστική. Εξακολουθούμε όμως να συζητάμε για επαίτες-επικουρικούς υπαλλήλους και αποδυνάμωση των ενόπλων δυνάμεων και της πυροσβεστικής, προκειμένου να στελεχωθεί το ΕΚΑΒ.

 Ως υγειονομικοί, έχουμε βιώσει όλες τις δυσκολίες του ΕΣΥ. Για να μην ερχόμαστε διαρκώς στη δυσάρεστη θέση της έκφρασης συλλυπητηρίων θα αναμέναμε λύσεις ουσιαστικές. Οι δύο νέοι χειριστές έχασαν τη ζωή τους στη διάρκεια του καθήκοντος. Έχετε σκεφτεί ποτέ, ότι θα μπορούσαν να είναι τα παιδιά μας;

 Με ενός λεπτού σιγή, τιμάμε τη μνήμη τους οι ζωές τους όμως δεν γυρίζουν πίσω. Συνάνθρωποί μας έχασαν τις περιουσίες τους λόγω των αναρίθμητων πυρκαγιών, που έχουν ξεσπάσει στη χώρα μας. Μήπως για άλλη μια φορά μετά την πανδημία αναδείχθηκε η αδυναμία του κρατικού μηχανισμού;

 Η «ΝΙΚΗ» προτάσσοντας το δημόσιο συμφέρον, θεωρεί αναγκαίες τις άμεσες προσλήψεις, επαρκούς υγειονομικού προσωπικού και άρτια εξειδικευμένου προσωπικού του ΕΚΑΒ, καθώς και ένταξη του ΕΚΑΒ στα βαρέα και ανθυγιεινά. Οι επαρχιακές και ακριτικές δομές της χώρας αξίζουν γενναία οικονομικά κίνητρα για τη στελέχωσή τους και σαφώς τότε θα υπάρξουν και οι αντίστοιχες συμμετοχές των υποψηφίων.

 Λύσεις προχειρότητας μόνο να τις αποδοκιμάσουμε μπορούμε, όπως χαρακτηριστικά είπε ο Πρόεδρος των ΗΠΑ Λύντον Τζόνσον, δεν πρέπει να εξετάζουμε τη νομοθεσία υπό το πρίσμα των καλών που θα επιφέρει εάν εφαρμοστεί σωστά, αλλά υπό το πρίσμα των δεινών που θα επιφέρει εάν εφαρμοστεί λάθος. Σας Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο, έχει ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής, της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ ):** Ευχαριστώ, κύριε Πρόεδρε.

Θέλω να εκφράσω τη βαθύτατη θλίψη μου για τον χαμό των δύο στελεχών, που έχασαν άδικα χθες τη ζωή τους. Ελπίζω να είναι και οι τελευταίοι συμπληρωματικά. Προς ένα διαδικαστικό θέμα, το οποίο σας επικοινώνησα κύριε Πρόεδρε, σχετικά με την παράλληλη υποχρέωσή μου να είμαι και στην Ολομέλεια σήμερα, θέλω να τονίσω και να παρακαλέσω να μεταφέρετε στην Διάσκεψη των Προέδρων, το αίτημα να μην γίνονται Επιτροπές όπως άλλωστε προβλέπει ο Κανονισμός, όταν συνεδριάζει η Ολομέλεια.

 Το ίδιο πρόβλημα υπήρχε και χθες, οι μικρές κοινοβουλευτικές ομάδες και οι μεγαλύτερες αν θέλετε για να μπορέσουν να λειτουργήσουν άρτια θα πρέπει να μην έχουν επικαλυπτόμενες υποχρεώσεις και γι’ αυτό σας παρακαλώ να μεταφερθεί αυτό στην Διάσκεψη των Προέδρων.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Κοιτάξτε, δεν ήμαστε σχολείο εδώ, γι’ αυτό σας το λέω.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΑΝΤΟΠΟΥΛΟΥ»):** Έχετε πολύ μεγάλη Κοινοβουλευτική εμπειρία και είστε αξιοθαύμαστος. Γι’ αυτό είσαστε πάρα πολλές θητείες βουλευτής. Αξιοθαύμαστος για την αντοχή σας και πιθανώς και για τις γνώσεις σας.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Παρακαλώ, λοιπόν, να το μεταφέρετε στη Διάσκεψη των Προέδρων και κυρίως παρακαλώ να το υποστηρίξετε. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είναι λογικό αυτό που λέτε και πραγματικά τώρα με προκαλείτε. Αυτό που λέτε είναι πολύ σωστό. Τα μικρά κόμματα εκεί χωλαίνουν. Αλλά προσέξτε να δείτε τώρα, στη μακρά κοινοβουλευτική μου εμπειρία, δύσκολα μπορείς να πεις άλλη ώρα η Επιτροπή και άλλη ώρα η Ολομέλεια.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Είναι πάρα πολύ εύκολο, αρκεί να μην υπάρχουν διαδικασίες fast track. Είναι θέμα, κυρίως πολιτικής απόφασης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Η εμπειρία αλλά δείχνει, αλλά η τοποθέτησή σας είναι σωστή.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Για να κλείσω αυτή την εισαγωγή και την παρένθεση, μια που ξεκινήσατε τον διάλογο και σας ευχαριστώ που ανταποκρίνεστε, ακόμα και ο τρόπος που μου απαντήσατε προχθές, όταν σας είπα ότι κακώς συζητούνται τα μέρη γ΄ και δ΄ και μου απαντήσατε ότι δεν είναι η πρώτη φορά, η εμπειρία σας μπορεί αυτά να τα έχει δικαιολογήσει, όμως οι κανονισμοί πρέπει να τηρούνται και όχι επειδή αυτό έχει γίνει κάτι σύνηθες, να μη μας κάνει πια εντύπωση.

Επί της ουσίας λοιπόν τώρα στο σχέδιο νόμου, ήδη συζητήσαμε όλοι ή σχεδόν όλοι ότι αυτό δεν αποτελεί μια πραγματική προσπάθεια επίλυσης σημαντικών προβλημάτων. Ακόμα και οι εκπρόσωποι της Ν.Δ. στην τοποθέτησή τους κυρίως αναφέρονται στην επίλυση των προβλημάτων στο εδώ και στο τώρα. Σε κάθε περίπτωση, εμείς στην ΠΛΕΥΣΗ ΕΛΕΥΘΕΡΙΑΣ έχουμε την αγωνία κατά πόσο το εδώ και το τώρα πρακτικά θα μεταφερθεί και στο αύριο και ότι αυτές οι εμβαλωματικές λύσεις θα μονιμοποιηθούν.

Αντί, λοιπόν, να μονιμοποιούνται οι επικουρικοί και το έκτακτο προσωπικό, φαίνεται ότι μονιμοποιούνται οι λύσεις που γίνονται με ΠΝΠ. Πρακτική η οποία δεν στοχεύει στην κάλυψη των πάγιων αναγκών, στην υιοθέτηση και βελτίωση των οργανογραμμάτων και στην αναζήτηση των πραγματικά καλύτερων, δίνοντάς τους και τα καλύτερα κίνητρα για να μπορέσουν να στελεχώσουν και μικρότερα μέρη και μικρότερα νοσοκομεία και απομακρυσμένες περιοχές, δεν μπορεί να μας βρίσκει σύμφωνους.

Αντίστοιχες πρακτικές που παραπέμπουν σε παράταση της εργασίας αντί για τη συνταξιοδότηση ιατρών και την πρόσληψη ατόμων με μειωμένα προσόντα, δεν μπορούμε να συμφωνήσουμε. Ήδη και οι φορείς που συμμετείχαν στη διάσκεψη πριν από δύο ημέρες είχαν σημαντικούς προβληματισμούς και έθεσαν ξεκάθαρα θέματα ασφάλειας για τους πολίτες και ανασφάλειας για τα δικά τους μέλη, σε ό,τι αφορά τις αρμοδιότητες που θα κληθούν να έχουν.

Είμαστε, επίσης, πάρα πολύ προβληματισμένοι με το γεγονός ότι σε αρκετές περιπτώσεις και με το εν λόγω νομοσχέδιο μπαίνουμε σε διαδικασία να υπάρχει αμφιβολία κατά πόσο αυτός που θα πληρώσει και αυτός θα λάβει χρήματα, μια εταιρεία δηλαδή και ένας από την Κυβέρνηση, ένας ειδικός σύμβουλος, μπορεί να έχουν ή έχουν σχέσεις μεταξύ τους και φιλικές και συγγενικές. Αυτό μας βρίσκει λίγο προβληματισμένους.

Σε ό,τι αφορά στο κομμάτι των μονοκλωνικών και των λοιπών φαρμάκων, δεν έχω λάβει απάντηση και περιμένω να λάβω, με ποιον τρόπο και ποια θα είναι τα λοιπά φάρμακα, πώς θα επικαιροποιούνται και πώς θα κατηγοριοποιούνται. Αυτά που περιλαμβάνονται στο σχέδιο νόμου είναι πάρα πολύ ασαφή.

Θέλουμε σε ό,τι αφορά στη δημόσια διοίκηση και τη στελέχωση των διοικήσεων στα νοσοκομεία, να υπάρξει μόνιμη μέριμνα για εθνικούς και διεθνείς διαγωνισμούς, για να προσλαμβάνονται πραγματικά οι καλύτεροι και όχι οι γνωστοί μας, ανεξαρτήτως κόμματος. Θέλουμε πραγματικά τους καλύτερους.

Αναφέρθηκα επί μακρόν στο γιατί διαφωνώ με την εισαγωγή των μερών γ΄ και δ΄ στο παρόν σχέδιο νόμου και στο γεγονός ότι δεν είχαμε καμία δυνατότητα ουσιαστικής συζήτησης, λόγω της αρμοδιότητας της Επιτροπής αφενός και της μη προσέλευσης των σχετικών Υπουργών αφετέρου.

Αναφέρθηκα στο κομμάτι, κ. Πρόεδρε, για τους ρόλους, τους κανόνες και την τήρηση αυτών και σας ευχαριστώ που με βοηθήσατε.

Και τέλος, σε ό,τι αφορά στο διαδικαστικό των μερών γ΄ και δ΄, να ξανά τονίσω ότι στην ΠΛΕΥΣΗ ΕΛΕΥΘΕΡΙΑΣ έχουμε σοβαρές ενστάσεις με τη μέριμνα για αυξημένη πλειοψηφία στον αριθμό των μελών των δημοτικών και περιφερειακών συμβουλίων της πλειοψηφείσας δημοτικής ή περιφερειακής παράταξης, για το ελάχιστο ποσοστό που εισάγεται, καθώς και για την ανάγκη του να υπάρχει τουλάχιστον στο 60% των περιφερειών συμμετοχή και για να υπάρχει και ισοδύναμος αριθμός υποψηφίων σε αυτούς τους συνδυασμούς. Γιατί με αυτό τον τρόπο αποκλείονται πιθανώς μικρότεροι συνδυασμοί που θα μπορούσαν να έχουν σημαντική θετική συμβολή στην κοινότητά τους.

Τέλος, μας βρίσκει αντίθετους το γεγονός, ότι δεν έχουν ληφθεί υπόψη συναφείς πρακτικές από άλλες χώρες και δεν έχει υπάρξει καμία πραγματική κοστολόγηση όσων προτείνονται. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς ευχαριστούμε. Ολοκληρώσαμε, λοιπόν, τους λόγους των Εισηγητών και των Ειδικών Αγορητών. Τώρα, τον λόγο έχει, ο κ. Πουλάς, εκ των βουλευτών και μετά, ο Υπουργός, για να κλείσουμε τη συνεδρίασή μας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω κι εγώ να εκφράσω από τη μεριά μου τα θερμά μου συλλυπητήρια στις οικογένειες των αδικοχαμένων πιλότων της αεροπορίας μας, του Πυροσβεστικού Σώματος.

Θα ξεκινήσω βάζοντας κάποια θέματα, μιας και είναι εδώ ο Υπουργός. Το πρώτο, αφορά στην ανανέωση της θητείας, μέχρι τις 30.9.2023, των διοικητών των νοσοκομείων. Κύριε Υπουργέ, θεωρούμε, ως ΠΑΣΟΚ - Κίνημα Αλλαγής, ότι οι διοικήσεις των νοσοκομείων θα πρέπει να αλλάξουν και θα πρέπει να αλλάξουν με τον τρόπο αυτόν που υποδεικνύει ο αρχηγός μας που σας λέει, ότι μπορείτε να ξεκινήσετε τις διαδικασίες του OpenGov, αυτή τη στιγμή, για να έχουμε την ανανέωση της θητείας, όσων πρέπει, στις διοικήσεις των νοσοκομείων. Το λέω αυτό, γιατί; Γιατί οι διοικητές των νοσοκομείων, πραγματικά, στα τέσσερα χρόνια δεν προσέφεραν και το ανάλογο έργο που έπρεπε. Για να είναι πιο σαφής, έχετε πάει να δείτε σε μεγάλα νοσοκομεία, και υποτίθεται ότι εσείς ήσασταν υπέρ της ψηφιακής διακυβέρνησης, να δείτε εάν μπορεί το ένα τμήμα να επικοινωνήσει με το άλλο; Γίνεται μία ακτινολογική εξέταση και αυτή η εξέταση, αν δεν πάει ο γιατρός να την πάρει, δεν μπορεί να πάει ηλεκτρονικά. Αυτό είναι ένα μεγάλο θέμα. Χάνονται οι εργατοώρες. Το ξέρετε πολύ καλά.

Να πάμε σε ένα άλλο θέμα που είναι επίσης σπουδαίο; Οι καθυστερήσεις που υπάρχουν για τα έργα που χρειάζονται να γίνουν για την ωραιοποίηση των νοσοκομείων μας. Τι έχει γίνει εκεί; Μιλάμε για ένα πρόγραμμα 750 εκατομμυρίων ευρώ και αυτή τη στιγμή είναι ακόμα στο σχεδιασμό. Βέβαια, το έργο λήγει το 2025, αλλά, όταν είσαι τώρα στο σχεδιασμό και δεν έχεις προχωρήσει σε κανέναν διαγωνισμό, πότε θα τελειώσουν αυτά; Θα κινδυνέψουμε να χαθούν και χρήματα;

Να πάμε τώρα στο άλλο θέμα που θέλω να σας θέσω και αφορά τις παρατάσεις των γιατρών. Αυτές οι παρατάσεις των γιατρών έχουν ξεκινήσει από το 2020. Είχαμε την πανδημία, συναινέσαμε, πηγαίναμε σε ανανέωση από εξάμηνο σε εξάμηνο. Φτάσαμε, λοιπόν, τώρα και δίνεται μία τελευταία προθεσμία, απ’ ότι κατάλαβα, αν κατάλαβα καλά, μέχρι 31.8.2023 και αυτό δεν το κάνατε οριζόντια σε όλους. Σε κάποιους το κάνατε, σε κάποιους άλλους τους βγάλατε απ’ έξω. Υπάρχουν παράπονα. Υπάρχουν ειδικότητες γιατρών διευθυντών οι οποίοι δεν μπήκανε και οι οποίοι περίμεναν να δουλέψουν και αυτό το διάστημα. Να σας πω και το άλλο; Γιατί το κάνατε μέχρι 30.8.2023 και δεν το κάνατε μέχρι τέλος του 2023; Ποιος ήταν ο λόγος, δηλαδή, που για ένα μήνα δώσατε αυτή την παράταση; Θα αλλάξει κάτι; Θα μπουν γιατροί; Ή μήπως περιμένετε την προκήρυξη που έβγαλε στις 24.5.2023, η κυρία Γκάγκα, με τις 126 θέσεις συντονιστών διευθυντών στα νοσοκομεία, να πληρωθούν οι θέσεις αυτές για να καλυφθούν τα κενά των συντονιστών διευθυντών; Θα γίνουν τόσο γρήγορα οι διαδικασίες πιστεύετε; Γιατί εγώ αυτό που διαπιστώνω τόσα χρόνια στο ΕΣΥ, είναι ότι οι διαδικασίες αυτές αργούν και αργούν πάρα πολύ.

Να πάμε τώρα στο ΕΚΑΒ. Ως υπουργείο δεν γνωρίζατε ότι υπήρχαν θέσεις ακάλυπτες; Το γνωρίζατε πολύ καλά. Γιατί τώρα έρχεστε, λοιπόν, και μιλάτε για 250 θέσεις για δύο χρόνια και θα τρέξει ταυτόχρονα και ένας διαγωνισμός από Σεπτέμβρη, γιατί δεν το κάνατε μία και καλή, με διαδικασίες Fast Track, να τελειώνουμε, να πάρουμε τον κόσμο να μπορέσει να δουλέψει; Αλλά πρέπει όμως να δώσουμε και κίνητρα. Δεν μπορεί να πηγαίνει ο άλλος να δουλέψει για 800 ευρώ και να βάζει το κεφάλι του στον «ντορβά». Γιατί πραγματικά, δεν ξέρω αν έχετε μπει μέσα στο ασθενοφόρο και να μεταφέρει ασθενή από το ένα σημείο στο άλλο. Επειδή το έχω κάνει πολλές φορές, να μην σας περιγράψω καταστάσεις. Θεωρώ, λοιπόν, ότι θα πρέπει να πάτε σε μόνιμες λύσεις, γιατί μόνο με μόνιμες λύσεις μπορεί να στελεχωθεί το ΕΚΑΒ και να έχουμε υπηρεσίες αυτές που πρέπει.

Να πάμε και σε ένα τελευταίο, σχετικά με τον νομό Αργολίδας. Στο νομό Αργολίδας, το ΕΚΑΒ είναι στελεχωμένο πάρα πολύ καλά, έχει 3 ασθενοφόρα το πρωί, 3 το μεσημέρι, 2 το βράδυ. Τι δεν έχει όμως; Παιδιάτρους. Τι γίνεται; Κάθε μέρα, 1,2 ασθενοφόρα φεύγουν και πηγαίνουν είτε στην Τρίπολη, είτε στην Κόρινθο, είτε στην Αθήνα και εκεί δημιουργείται το έλλειμμα των ασθενοφόρων. Όταν φύγουν δύο ασθενοφόρα, για παράδειγμα, ένα για παιδιατρικό και ένα άλλο για έναν ενήλικα, μένει ένα. Πώς να καλύψει όλη τη περιοχή; Αυτά είναι τα πράγματα τα οποία θα πρέπει να δείτε. Και για να τα δούμε σοβαρά, θα πρέπει το Άργος να τρέξουμε να το στελεχώσουμε με παιδιάτρους, για να μην μετακινούνται και να λειτουργήσει επιτέλους η παιδιατρική κλινική του Άργους. Είναι ένα θέμα, είναι έτοιμη εδώ και τρία χρόνια και ακόμα δεν έχει στελεχωθεί και δεν λειτουργεί.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Υπουργός.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε. Κυρίες και κύριοι συνάδελφοι, θρηνούμε την απώλεια δύο νέων παιδιών που έχασαν τη ζωή τους την ώρα που επιχειρούσαν μέσα σε εξαιρετικά ακραίες συνθήκες. Η τιμή στη μνήμη τους, πέρα από την οφειλόμενη στήριξη, υποστήριξη και διαρκή προστασία των οικογενειών τους, θα είναι να γίνουμε ακόμα πιο αξιόμαχοι, ακόμα πιο αποτελεσματικοί και στο πεδίο της πρόληψης και της καταστολής των ακραίων φυσικών φαινομένων, που όλο και περισσότερο τα τελευταία χρόνια δοκιμαζόμαστε.

Κύριε Πρόεδρε, δεν θα μπω στην ουσία του νομοσχεδίου, τοποθετήθηκα προχθές. Αύριο έχουμε την Ολομέλεια και έχω κρατήσει τις ερωτήσεις που έχετε κάνει για το προσωπικό και μια σειρά άλλα ζητήματα από τους κυρίους και τις κυρίες συναδέλφους και θα μας δοθεί η δυνατότητα αύριο διεξοδικά να συνομιλήσουμε.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Υγείας «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων:

Η Εισηγήτρια της Πλειοψηφίας, **υπέρ**.

Ο Εισηγητής της Μειοψηφίας, **κατά**.

Ο Ειδικός Αγορητής της Κ.Ο. ΠΑΣΟΚ – «Κίνημα Αλλαγής», **επιφύλαξη**.

Ο Ειδικός Αγορητής της Κ.Ο «Κ.Κ.Ε.», **κατά**.

Ο Ειδικός Αγορητής της Κ.Ο «ΣΠΑΡΤΙΑΤΕΣ», **επιφύλαξη**.

Η Ειδική Αγορήτρια της Κ.Ο «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», **επιφύλαξη**.

Η Ειδική Αγορήτρια της Κ.Ο «Δημοκρατικό Πατριωτικό Κίνημα ΝΙΚΗ», **επιφύλαξη**.

Ο Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», **επιφύλαξη**.

Στο σημείο αυτό ερωτάται η Επιτροπή: Γίνονται δεκτά τα άρθρα **1** έως **26** του σχεδίου νόμου;

Τα άρθρα **1** έως **26** του σχεδίου νόμου, γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό και το **ακροτελεύτιο άρθρο**;

Γίνεται δεκτό το ακροτελεύτιο άρθρο και ερωτάται η Επιτροπή αν το Σχέδιο νόμου γίνεται δεκτό και στο σύνολο του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Υγείας «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις», γίνεται δεκτό επί της αρχής, επί των άρθρων και στο σύνολο του, κατά πλειοψηφία.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

 Τέλος και περί ώρα 11.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**